Forslag til RÅDETS AFGØRELSE om det cypriotiske folks repræsentation i Europa-Parlamentet i tilfælde af en løsning på Cypern-problemet

(forelagt af Kommissionen)

BEGRUNDELSE

Den Europæiske Union har gentagne gange fremhævet, at den helst så, at Cypern tiltrådte som et genforenet land. Der er endnu ikke fundet nogen samlet løsning på Cypern-problemet.

Ifølge artikel 1, stk. 1, i protokol 10 til tiltrædelsesakten af 2003 suspenderes anvendelsen af EU-retten i de områder på Cypern, som regeringen for Republikken Cypern ikke har effektiv kontrol over. Findes der en løsning, skal Rådet i medfør af artikel 1, stk. 2, i protokol nr. 10 træffe beslutning om at sætte denne suspension ud af kraft. EU-lovgivningen kommer således til at berøre den cypriotiske befolkning, som lever i ovennævnte områder.

Ifølge artikel 189 i EF-traktaten består Europa-Parlamentet af repræsentanter for folkene i de i Fællesskabet sammensluttede stater. Artikel 190, stk. 1, i EF-traktaten og artikel 39, stk. 2, i Den Europæiske Unions charter om grundlæggende rettigheder omhandler almindelige direkte valg af medlemmerne af Europa-Parlamentet.

For at sikre alle cyprioters repræsentation og valgrettigheder, også det tyrkisk-cypriotiske samfunds, i tilfælde af en samlet løsning, vil der skulle gøres en ende før tid på det cypriotiske folks repræsentanters mandat i Europa-Parlamentet og afholdes et ekstraordinært valg på hele Cypern for Europa-Parlamentets resterende valgperiode.

Retsgrundlaget for rådsafgørelsen er artikel 4 i protokol nr. 10 om Cypern til tiltrædelsesakten af 2003, hvorefter Rådet i tilfælde af, at der findes en løsning, vedtager, hvordan betingelserne for Cyperns tiltrædelse af Den Europæiske Union skal tilpasses for så vidt angår den tyrkisk-cypriotiske befolkning.

Rådsafgørelsen bør træde i kraft inden valget til Europa-Parlamentet den 10.-13. juni 2004.

Forslag til RÅDETS AFGØRELSE om det cypriotiske folks repræsentation i Europa-Parlamentet i tilfælde af en løsning på Cypern-problemet

RÅDET FOR DEN EUROPÆISKE UNION HAR -

under henvisning til protokol nr. 10 om Cypern til tiltrædelsesakten af 2003, særlig artikel 4,

under henvisning til forslag fra Kommissionen [1], og

[1] EFT C , , s.

ud fra følgende betragtninger:

(1) Det Europæiske Råd har gentagne gange fremhævet, at det helst så, at Cypern tiltrådte som et genforenet land. Der er endnu ikke fundet nogen samlet løsning på Cypern-problemet og en genforening af øen.

(2) Indtil der findes en sådan løsning, suspenderes anvendelsen af EU-retten i medfør af artikel 1, stk. 1, i protokol nr. 10 i de områder af Cypern, som Republikken Cyperns regering ikke har nogen effektiv kontrol over.

(3) Findes der en samlet løsning på Cypern-problemet, skal Rådet i medfør af artikel 1, stk. 2, i protokol nr. 10 træffe beslutning om at sætte denne suspension ud af kraft. EU-retten vil følgelig også gælde i de områder på Cypern, som regeringen for Republikken Cypern i øjeblikket ikke har effektiv kontrol over, og det vil påvirke den cypriotiske befolkning, der lever i disse områder.

(4) Ifølge artikel 189 i traktaten om oprettelse af Det Europæiske Fællesskab består Europa-Parlamentet af repræsentanter for folkene i de i Fællesskabet sammensluttede stater. Medlemmerne af Europa-Parlamentet vælges ved almindelige direkte valg i overensstemmelse med artikel 190 i traktaten om oprettelse af Det Europæiske Fællesskab, artikel 108 i traktaten om oprettelse af Det Europæiske Atomenergifællesskab og akten om almindelige direkte valg af medlemmerne af Europa-Parlamentet, som er knyttet som bilag til Rådets afgørelse 76/787/EKSF, EØF, Euratom [2], ændret ved Rådets afgørelse 2002/772/EF [3], Euratom, i det følgende benævnt 'akten af 1976'.

[2] EFT L 278 af 8.10.1976, s. 1.

[3] EFT L 283 af 21.10.2002, s. 1.

(5) Medlemmerne af Europa-Parlamentet for næste valgperiode 2004-2009 vælges ved valget den 10.-13. juni 2004. Ifølge artikel 11 i tiltrædelsesakten af 2003 skal der vælges seks repræsentanter på Cypern fra begyndelsen af valgperioden 2004-2009. Der vil imidlertid ikke blive afholdt valg for denne valgperiode 2004-2009 på den del af Cypern, hvor anvendelsen af EU-retten er suspenderet.

(6) For at sikre alle cyprioters repræsentation og valgrettigheder i tilfælde af en samlet løsning, også det tyrkisk-cypriotiske samfunds, vil der skulle gøres en ende før tid på det cypriotiske folks repræsentanters mandat i Europa-Parlamentet, som vælges i juni 2004, og afholdes et ekstraordinært valg på hele Cypern for Europa-Parlamentets resterende valgperiode -

TRUFFET FØLGENDE AFGØRELSE:

Artikel 1

I tilfælde af, at der iværksættes en samlet løsning på Cypern-problemet, finder følgende bestemmelser anvendelse uanset artikel 190, stk. 3, i EF-traktaten samt artikel 5, artikel 10, stk. 1, og artikel 11, stk. 2, i akten af 1976:

a) Mandatet for det cypriotiske folks valgte repræsentanter i Europa-Parlamentet ophører ved åbningen af Europa-Parlamentets første session efter det i litra b) omhandlede valg.

b) Der afholdes et ekstraordinært valg af repræsentanter for det cypriotiske folk i Europa-Parlamentet på hele Cypern for den resterende del af Europa-Parlamentets valgperiode 2004-2009 eller efterfølgende valgperiode på den første søndag efter udløbet af en periode på fire måneder efter, at Rådet i medfør af artikel 1, stk. 2, i protokol nr. 10 til tiltrædelsesakten af 2003 har truffet den første beslutning om at sætte suspensionen af anvendelsen af EU-retten ud af kraft.

c) Mandatet for de medlemmer af Europa-Parlamentet, som vælges ved det i litra b) nævnte valg, påbegyndes ved åbningen af Europa-Parlamentets første session efter det i litra b) omhandlede valg og ophører ved åbningen af Europa-Parlamentets første session efter det næste valg.

Artikel 2

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den .

På Rådets vegne

Formand

[...]